เอไลฟ์ฯมั่นใจ เบี้ยไตรมาส2เติบโตเกินเป้า
เอไลฟ์ฯ คาดไตรมาส 2 เบี้ยรับเกิน 200 ล้านบาท เตรียมออกสินค้าใหม่ดูดเงินออม
3 ก.ค. 2555

เอไลฟ์ฯ คาดไตรมาส 2 เบี้ยรับเกิน 200 ล้านบาท เตรียมออกสินค้าใหม่ดูดเงินออม
นายเมธี จันทวิมล ผู้ช่วยกรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ฯ เปิดเผยว่า ไตรมาส 2 บริษัทตั้งเป้ายอดขายไว้ที่ 200 ล้านบาท ซึ่งคาดว่ายอดที่เข้ามาน่าจะเป็นบวกเพิ่มขึ้นจากเป้าที่ตั้งไว้ 
นอกจากนี้ ในช่วงเดือน ก.ค.นี้ บริษัทได้เตรียมออกแบบผลิตภัณฑ์ ที่ยังคงเน้นเป็นแบบประกันออมทรัพย์ระยะสั้นผลตอบแทนสูง เพื่อรองรับการครบกำหนดของรอบการซื้อขายกองทุน ซึ่งทางเอไลฟ์ฯ มองว่าประกันตัวใหม่ที่กำลังจะออกนี้ จะเป็นทางเลือกใหม่ในการออมเงินและการลงทุนที่น่าจับตามอง
สำหรับไตรมาสแรกที่ผ่านมามีเบี้ยรับรวม 172 ล้านบาท เพิ่มขึ้น 48% เมื่อเทียบกับไตรมาสแรกของปี 2554 แยกเป็น เบี้ยรับปีแรก 95 ล้านบาท เพิ่มขึ้น 90% และ เบี้ยต่ออายุ 77 ล้านบาท เนื่องจากช่วงปลายปีลูกค้าได้วางแผนภาษี พอถึงต้นปีมีการปรับลดสัดส่วนการลงทุน มาออมเงินระยะสั้นผ่านผลิตภัณฑ์ออมทรัพย์ประกันชีวิต โดยเลือกผลิตภัณฑ์ประกันแบบออมทรัพย์ของเอไลฟ์ฯ เกือบ 100 % จากนั้นจึงค่อยมาเพิ่มการลงทุนในกอง LTF และ RMF ตามลำดับ